Ny BMW iX får længere rækkevidde

BMW har opdateret sin elektriske SUV, iX, med forbedret rækkevidde, øget effektivitet og nye teknologiske løsninger. De tre modelvarianter iX xDrive45, iX xDrive60 og iX M70 xDrive har fået opdaterede drivlinjer og batteristyring, der bidrager til en længere rækkevidde på en enkelt opladning.

Forbedret rækkevidde og effektivitet

Den opdaterede BMW iX xDrive60 kan nu køre op til 701 km på en opladning ifølge WLTP-standarden, mens iX xDrive45 når op til 602 km. M70 xDrive har en rækkevidde på op til 600 km. De forbedrede rækkevidder skyldes blandt andet en ny inverter baseret på siliciumkarbid (SiC), der optimerer energiomdannelsen i drivlinjen.

Med den nye version kommer også et nyt batteristyringssystem, der forbedrer energitætheden og bidrager til den længere rækkevidde. Batteriet i iX xDrive45 har en kapacitet på 94,8 kWh, mens iX xDrive60 og M70 xDrive har henholdsvis 109,1 kWh og 108,9 kWh.

Opladning og regenerering

Opladningskapaciteten er blevet øget, så iX xDrive45 nu kan DC-oplade med op til 175 kW, mens iX xDrive60 og M70 xDrive kan oplade med op til 195 kW. AC-opladning understøtter op til 22 kW for alle modeller.

Den nyeste version af adaptiv regenerering optimerer effektiviteten ved at justere energigenvindingen baseret på navigationsdata og førerassistentsystemer. Det betyder eksempelvis, at bilen øger regenereringseffekten ved vejkryds for at maksimere opladningen under opbremsning.

Nye design- og interiørløsninger

BMW iX har fået et opdateret eksteriørdesign, hvor blandt andet kølergrillen har en ny polyuretanbelægning, der beskytter mod skader. De adaptive LED-forlygter er også opdateret med en mere markant lysstruktur, skriver BMW i pressemeddelelsen der er sendt ud her til morgen.

I kabinen er der fokus på rummelighed og komfort. M multifunktionssæderne, der nu fås som en del af M Sportspakken, giver flere justeringsmuligheder og bedre støtte ved dynamisk kørsel. Bagsæderne kan deles i forholdet 40:20:40 og giver mulighed for en bagagerumskapacitet fra 500 liter til 1.750 liter. Den maksimale anhængervægt er fortsat 2.500 kg.

Modeller og priser

Den nye BMW iX kan bestilles i Danmark med følgende priser:

BMW iX xDrive45: Fra 699.900 kr. (op til 602 km rækkevidde, 408 hk)

BMW iX xDrive60: Fra 749.900 kr. (op til 701 km rækkevidde, 544 hk)

BMW iX M70 xDrive: Fra 1.099.900 kr. (op til 600 km rækkevidde, 659 hk)

Ny BMW iX får længere rækkevidde